Fotobokfestival Oslo 2014 retter fokus mot kritikk av fotoboken og vil gi en mulighet til å finne ut hva som skjer i fotobokmiljøet i de nordiske landene.
Fotobokfestival Oslo ønsker velkommen til et ti dager langt program som undersøker fotoboken som kunstnerisk verktøy gjennom forelesninger, utstillinger, workshops, bok-stands fra uavhengige fotobokforlag og mye mer. Fotobokfestivalen Oslo vil i 2014 rette fokus mot kritikk av fotoboken og vil gi en mulighet til å finne ut hva som skjer i fotobokmiljøet i de nordiske landene.
Fotobokfestival Oslo er et samarbeid mellom Forbundet Frie Fotografer og Fotogalleriet, tidligere kjent som fotobokseminaret “Flere Sider Fotografi”, etablert i 2009. Nordic Dummy Award ble iverksatt av Fotogalleriet og Forbundet Frie Fotografer i 2012 og er en årlig pris hvor vinneren annonseres under Fotobokfestival Oslo.
International Fotobookfestival, i Kassel, har invitert fotografer til å presentere sine foreløpig upubliserte fotobøker. De 48 beste bøkene ble valgt ut av en ekspertjuryog stilles ut på internasjonale fotoarrangementer i Athen, Köln, Madrid, Milano, Paris, Roma, Paraty og São Paulo, i tillegg til Fotobokfestivalen i Oslo. Vinnerboken ved International Dummy Award 2014 vil bli publisert på K-BOOKS.de. For mer informasjon: 2014.fotobookfestival.org/dummy-award-2014.
Morten Andersen er fotograf med stor kompetanse på fotobokfeltet. Han er en av få norske fotokunstnere som har markert seg internasjonalt gjennom sine over 20 fotobokpublikasjoner. Andersen var også initiativtager til å etablerere FSF i 2009.
Matthew Carson er bibliotekar og arkivar ved International Center of Photography i New York. Matthew co-kuraterte installasjonen med kunstnerbøker som var med på A Different Kind of Order: The ICP Triennial in 2013. Han er komitemedlem i CABC (Contemporary Artists’ Books Conference) som blir avholdt under NY Art Book Fair, og han er også medgrunnlegger av gruppen 10x10photobooks.org som lager pop-up fotobokleserom og internasjonalte publikasjoner.
Terje Colbjørnsen er universitetsstipendiat ved Institutt for medier og kommunikasjon. Han har nylig (2014) fullført et doktorgradsprosjekt som kartlegger digital strategi og innovasjon i den norske forlagsbransjen med særlig henblikk på digital publisering, internasjonalisering og institusjonell endring. Andre faglige interesseområder inkluderer fiksjonslitteraturens randsoner, teorier om populærkultur, medieøkonomi, digital journalistikk, fotografi. Colbjørnsens hovedoppgave (2005) tok for seg bruken av fotografier i W.G. Sebalds roman fra 2001, Austerlitz.
Tomas Espedal, (f.1961), er en forfatter som debuterte i 1988 med romanen En vill flukt av parfymer. Hans roman Gå. Eller kunsten å leve et vilt og poetisk liv fra 2006 ble nominert til Nordisk råds litteraturpris. Han ble nominert til Det norske kritikerlags litteraturpris i 2009 for romanen Imot kunsten (notatbøkene).
Jan von Holleben (f.1977) begynte å studere spesialpedagogikk for deretter å ta en grad på Fotografiets historie og teori ved Surrey Institute of Art and Design. Han har i etterkant arbeidet som billedredaktør, art director og photographic director. Han har startet to fotokollektiver, Young Photographers United og photodebut, etterfulgt av det nyere Photographer’s Office. Hans fotografiske arbeid tematiserer ‘homo ludens’ – mennesket som lærer gjennom lek, og er i seg selv bygget på en leken sammensmelting av pedagogisk teori og hans egne personlige erfaringer av lek og det å være barn.
Sean O'Hagan skriver om fotografi for Guardian og Observer, i tillegg til å være feature journalist. Han har intervjuet mange av de mest fremstående fotografene i verden, blant annet William Eggleston, Nan Goldin, Robert Frank og Jeff Wall. Han ble titulert med årets intervjuer av the British press awards i 2003. I 2011 mottok han the J Dudley Johnston award fra Royal Photographic Society "for fremstående innsats på fotokritikkens område” for sin virksomhet i Observer og Guardian.
Morten Øen er født i Stavanger 1969. Etter å ha gått ved forfatterstudiet i Bø i 1988, debuterte han med boken I grønnskyggene i 1990. Øen har utgitt et titalls diktsamlinger, en gjendiktning (Michael Palmer), har gjort flere roman-oversettelser. I senere tid har han gjentatte ganger gjesteforelest ved Forfatterstudiet i Bø i emnene Poesi og Film-manus. Øen har i tillegg til å bli antatt ved flere juryerte utstillinger, også blitt tildelt Oktober-prisen 2001 og Haldis Moren Vesaas-prisen 2004. I 2010 vant han Leser Søker Bok sin romankonkurranse med kort-romanen Ord for Hav.